Banco Ouropeu de Ambestimiento

L Banco Ouropeu de Ambestimiento (BEI), ye la quemunidade financeira de la Ounion Ouropeia. Fui criado an 1958, ne l ámbito de l Tratado de Roma i ten la sue sede ne l Lhuxemburgo. La sue misson ye cuntribuir pa l zambolbimiento eiquelibrado de la quemunidade atrabeç de l'antegraçon eiquenómica i de la coeson social. 

Ls acionistas de l BEI son ls Stados que cumpónen la Ounion Ouropeia i ye deregido pul Cunseilho de Gobernadores, cumpuosto por quinze Menistros de las Finanças. 

Fuora de la Ounion, l BEI apoia las stratégias d'adeson de ls países candidatos a l'adeson a la Ounion i aplica la seçon financeira de ls acuordos cuncluídos ne l ámbito de las políticas ouropeias an matéria d'ajuda i coperaçon pa l zambolbimiento. 

Esta anstituiçon dá un total de 43.000 milhones d'ouros por anho an créditos, i goza dua melhor situaçon financeira que l Banco Mundial. L Banco nun dá financiamientos, an regra giral, mas faç co-financiamiento an porjetos specíficos, de forma parcial i susidiária. 

Ls porjetos financiados pul Banco son cun cuidado scolhidos d'acuordo culs seguintes critérios:
dében cuntribuir pa la cuncretizaçon de ls oubjetibos de la UE, nomeadamente l refuorço de la cumpetitebidade de las andústrias i de las pequeinhas i médias ampresas ouropeias; criar redes trasouropeias (trasportes, telquemunicaçones i einergie); ampulsionar l setor de las tecnologies de l'anformaçon; porteger l'ambiente natural i ourbano; melhorar ls serbícios de la salude i de l'eiducaçon;
dében beneficiar percipalmente las regiones mais çfaborecidas; 
dében atrair outras fuontes de financiamiento. 

L Banco amprega cerca de 1.000 specialistas an finanças.

 Sítio oufecial de l Banco Ouropeu de Anbestimiento (an francés)

Catadorie:Uorganos nó-anstitucionales de la Ounion Ouropeia